# צפת

## תעודת זהות

**גודל אוכלוסייה**: **40,200**

**מאפיינים**: אוכלוסייה מגוונת הכוללת – דתיים-לאומיים, חילונים, ערבים (עכברה), עולים (3 מרכזי קליטה לבני העדה האתיופית), צד"ל, וזרמים שונים מהמגזר החרדי.

**אשכול חברתי-כלכלי**: 2

**מספר ילדים בגילאי לידה-שש:** 7,643

**מספר ילדים בגילי לידה-שלוש**: 3,862

**מסגרות ינקות**: 18 מעונות, מעון רב-תכליתי, 11 משפחתונים (נאות מרגלית), 60 מסגרות פרטיות (בעיקר קטנות), מעון שיקומי (עמותת אלווין)

**מספר ילדים במסגרות מוכרות:** כ-750

**מספר ילדים משולבים לפי חוק פעוטות בסיכון**: כ-200

**מספר ילדים בגילי שלוש-שש**: 3781

**מסגרות קדם-יסודי** (כולל חינוך מיוחד): 42 ממלכתי וחמ"ד, 15 חנ"מ, 51 חרדי.

**שירותים לגיל הרך**: מרכז לגיל הרך, טיפות חלב, מכון להתפתחות הילד (זיו), מרפאה פסיכיאטרית לגיל הרך (זיו)

## עד 2017

צפת היא רשות הטרוגנית ומורכבת מבחינת צורכי האוכלוסיות השונות.

המודעות של צפת לחשיבות קידום הגיל הרך באה לידי ביטוי בהקמת מחלקה לגיל הרך בשנת 2017.

התוכנית הלאומית 360 החלה לפעול ברשות בשנת 2008, ובמסגרתה הוקמה תשתית של ועדת גיל רך, בהובלת מנהלת הגיל הרך הרשותית. במפגשי ועדת הגיל הרך השתתפו כלל הגורמים העוסקים בגיל זה, ובהם נציגים מהגופים הבאים: המרכז להתפתחות הילד, מתי"א, היחידה הפסיכיאטרית לגיל הרך, המחלקה לשירותים חברתיים, שירותי בריאות, חינוך ושפ"ח. ועדת הגיל עברה תהליך משותף בנושאי שותפויות וגישור על פערים. המרכז לגיל הרך פועל על פי המודל הבין-משרדי, וצוות המרכז משתתף במפגשי למידה חודשיים.

הרשות השתתפה בפיילוט "הורים במרכז" שקידם תפיסה ממוקדת הורים של כלל אנשי ונשות המקצוע ברשות.

ברשות פעלו מגוון תוכניות לילדים ומשפחות בגיל הרך, בשותפות של גורמים שונים ומתוך שאיפה לתת מענה למגוון הרחב של אוכלוסיות המתגוררות ביישוב: "בשביל הילד", לטיפול בבעיות רגשיות בילדי גן, בשיתוף היחידה הפסיכיאטרית לגיל הרך; "ראשית", תוכנית לחיזוק ההורות במשפחות בסיכון; "דלת פתוחה לגיל הרך" ליווי וייעוץ למשפחות מטעם השפ"ח; מרכז "בשביל המשפחה" שקיים סדנאות הורות; "אפשרי בריא לגיל הרך" לקידום חיים פעילים ובריאים; "בית פתוח" – מרחב פעילות לאימהות וילדים בגיל ינקות, שבו מתקיימים גם מפגשים עם נשות מקצוע; "בית פתוח לאמהות שכונת עכברה" – תוכנית הורות ייעודית לאימהות בשכונת עכברה, בשיתוף הפקולטה לרפואה בצפת; "חיזוק קשר הורה ילד באמצעות מגע" בשיתוף משרד הבריאות.

במסגרות החינוכיות פעלו התוכניות הבאות: מעג"ן – בגנים ובמעונות; "חצר פעילה" – זיהוי קשיים של ילדים, בגנים חרדיים; העשרה לסייעות גנים – התמקצעות והעצמה; מח"ר – מחויבות חברתית רפואית – שילוב סטודנטים לרפואה בגנים; אור – קידום פרטני של ילדים בגן.

**צוותים מלווים** הוקמו לכלל התוכניות ברשות.

הרשות מיפתה את המעונות המוכרים והייתה אתם בקשר, והפעילה פורום של מנהלות מעונות.

המודל היישובי שהציע 'מיזם הינקות' היה הצעד הבא לפיתוח התשתיות שכבר פעלו ברשות.

## 2021-2018 שנות 'מיזם הינקות'

### זירת הרשות ונשות/אנשי מקצוע

מקבלי ההחלטות – ראש הרשות ומנהל אגף החינוך – מביעים לאורך השנים מחויבות לקידום הגיל הרך, אך בפועל המַאֲמצים לקידום הגיל הרך לא תמיד זוכים לגיבוי. כך למשל, מבחינת המבנה הארגוני חלה נסיגה, כאשר מכורח הנסיבות התרחש מעבר ממודל של מנהלת גיל רך מלידה ועד שש, שעבדה במחלקת החינוך, ל**ניהול הגיל הרך** על ידי עדי פרץ שחרור, מנהלת המרכז לגיל הרך, ועובדת החברה למתנ"סים. בשל המבנה הארגוני תחום הקדם-יסודי אינו באחריותה, ונפגע הרצף הגילי לידה-שש.

ברשות יש קושי למצוא נשות ואנשי מקצוע ולאייש תקנים.

על אף הקשיים המבניים נעשו פעולות משמעותיות לקידום הגיל הרך.

עוצב תפקיד של **רכזת תחום ינקות**, המשלב סיוע אדמיניסטרטיבי למנהלת הגיל הרך, לצד עבודה מול הורים ועבודה מול מסגרות חינוך-טיפול – ביסוס יחסי אמון וקשרי עבודה, למשל באמצעות ביקורים.

ברשות קיים **צוות ינקות** – מנהל השפ"ח, מנהלת היחידה הפסיכיאטרית, מנהלת הרווחה – הנפגש לפי הצורך, וקיימת עבודת שותפויות טובה. היוצא מן הכלל בהקשר הזה הן טיפות החלב, שבגלל מדיניות נפתית פחות פתוחות לשיתוף פעולה.

אחריות **ועדת הגיל הרך** התרחבה, והיא שותָפה בעיצוב מדיניות הגיל הרך, מלידה עד שש, באוכלוסייה הרחבה ובאוכלוסיות בסיכון.

התקיים יום משותף בין-מקצועי, במודל של "מרחב פתוח", בהנחיית מנהל השפ"ח, לכלל נשות ואנשי המקצוע ברשות, והוא תרם להיכרות המשותפת ולמיצוב של תחום הגיל הרך. בשל עומסים רבים על נשות ואנשי המקצוע ברשות לא התאפשר לקיים הכשרה בין-מקצועית מתמשכת. התקיימו הכשרות בתוך שירותים – במחלקה לשירותים חברתיים על התפתחות בינקות, ובמכון להתפתחות הילד על התערבות ומודלים טיפוליים בגיל הרך.

מכלול הפעולות הללו תרם להרחבת הידע של נשות ואנשי המקצוע על התפתחות בגיל הרך והעלה מאד את המודעות לחשיבות הפעולה כבר מלידה.

### זירת ההורים

ברשות יש מודעות לשוני התרבותי בין האוכלוסיות ולצרכיהן המגוונים. מתוך כך נעשים מאמצים להגיע לאוכלוסיות פחות מחוברות, כמו: חיבור המגזר החרדי לפעולות הגיל הרך; פעילות ייעודית בשכונת עכברה.

במהלך המיזם פעלו שתי **רכזות הורים וינקות**, אחת מהן חרדית, שנתנו מענים פרטניים להורים.

בזכות משאבי המיזם התקיימו פעילויות – כמו הרצאות, סדנאות ותוכניות – להורים ביישוב, כך שלא יזדקקו לחפש מענים מחוצה לו.

המיזם קידם את זירת ההורים באמצעות כוח אדם, וביסס את התוכניות הבאות:

* אתך בגיל הרך – אמהות למען אמהות - קבוצת אימהות מתנדבות המלוות יולדות
* בית פתוח
* יד ביד – הדרכת הורים
* משחקיות משפחתיות
* בואי להיות - קבוצות הורים במעונות – קבוצות בהדרכה של עו"סיות להורים מאוכלוסיות בסיכון בשלושה מעונות – המעון הרב-תכליתי ושני מעונות בשכונות הדרומיות, המרוחקות מהמג"ר. הפעילות הייתה מאד משמעותית להורים.

בזכות תוכניות אלה התחזק מקומו של המג"ר ככתובת עבור הורים, ומאות הורים צורכים את המענים.

#### ממצאי מחקר ההערכה (הורים)



### זירת מסגרות חינוך-טיפול

רכזת תחום הינקות קידמה מאד את המיפוי של המסגרות והקשר אתן, כולל מסגרות פרטיות. היא ביקרה במסגרות הללו והיוותה כתובת להתייעצות עבור נשים שביקשו לפתוח מסגרות פרטיות.

הרשות הובילה קיום של מספר הכשרות סוג 1 למחנכות-מטפלות, וכן קורסי עזרה ראשונה והתנהלות בטוחה.

פורום מנהלות המסגרות אשר פועל מזה 7 שנים התבסס כמרחב המחבר את המסגרות לרשות, מאפשר קבוצת למידה ושיתוף ומקל על בדידות המנהלות. במסגרת המפגשים החודשיים של הפורום נלמדים נושאים פדגוגיים, התפתחותיים, ניהוליים ומערכתיים אשר מרחיבים את ארגז הכלים של המנהלות במלאכתם. כמו כן, הפורום פוגש אנשי מקצוע מן הרשות המקומית ושירותי התפתחות הילד אשר רלוונטיים לעבודתן.

## מ-2022 (הטמעה)

כוח אדם:

* רכזת הורים וינקות – 30,000 ₪
* רכזת תחום ינקות – 85,000 ₪

פעולות:

* משחקייה – 50,000 ₪
* בית פתוח – 50,000 ₪

### אתגרים ותוכניות לעתיד

* חיבור לטיפות החלב
* המשך איתור של מסגרות חינוך-טיפול פרטיות ועבודה אתן
* שיפור קשר בין מסגרות חינוך-טיפול והורים
* פורום הורים

נקודות שעלו בקבוצת המיקוד:

* העמקת החיבור הרב-מערכתי
* חידוד מטרות מול ריבוי הצרכים
* הכשרה בין-מקצועית (כמו המרחב הפתוח)
* ודאות תקציבית
* ניתוח צרכים של משפחות